[Lucius Episcopus servus servorum Dei, dilecto filio Theobaldo Abbati Clun. ejusque successoribus regulariter substituendis in perpetuum. Injuncti nobis à Deo Apostolatus officium, et Ecclesiasticæ utilitatis consideratio nos hortamur et admonet illas Ecclesias, quas in sanctæ Religionis observantia ferventiores esse videmus, et eas honestate et Religione pollere cognoscimus ampliori caritate diligere, majoremque illis honorem jugiter et gratiam exhibere. Eapropter, dilecte in Domino fili Theobalde, Ecclesiam tuam vestigiis Antecessorum nostrorum inhærendo sincerè et tenerè, utpote specialem ac per omnia devotam filiam Apostolicæ Sedis diligentes, dignum duximus tuis petitionibus assensum præbere. Concedimus ergo tibi, tuisque successoribus in perpetuum ut in Parochiis ad jus tuum pertinentibus nullus futuris temporibus ordo, seu Religio, nisi Cluniacensis ponatur. Ea videlicet ratione, ne bona, vel jura benignitate Romanorum Pontificum Ecclesiæ tuæ collata, obtentu cujuslibet novæ vel supervenientis Religionis imminuantur, aut auferantur. Statuimus nihilominus, ut infra terminos Parochiarum tuarum nullus Cimiterium absque assensu tuo construere præsumat, salva sedis Apostolicæ auctoritate. Nulli ergo omninò hominum fas sit hujus nostri Decreti sententiam infringere, seu ausu temerario perturbare. Si qua sanè in posterum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò, tertióve commonita, nisi præsumptionem suam congrua satisfactione correxerit, potestatis honorisque sui dignitate careat, reamque se divino judicio de perpetrata iniquitate cognoscat; et à sacratissimo corpore et sanguine Dei et Domini Redemptoris nostri Iesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Iesu Christi, quatinus et hic fructum bonæ operationis percipiant, et apud districtum judicem præmia æternæ pacis inveniant. Amen. Amen. Amen. Ego LUCIUS Catholicæ Ecclesiæ Episcopus. Ego Petrus Tusculanus Episcopus. Ego Rainerius Diac. Card. S. Georgii ad velum aureum. Ego Vivianus Presbyter Card. tituli S. Stephani in Celio monte. Ego Cinthius Presb. Card. tit. sanctæ Ceciliæ. Ego Gratianus SS. Cosmæ et Damiani Diac. Card. Ego Laborans Presbyter Card. S. Mariæ trans Tiberim Calixti. Datum Velletrii per manum Alberti S. R. E. Presbyteri Card. et Cancellarii, III. Idus Aprilis, Indict. XV. Incarnat. Dominicæ anno M. C. LXXXII. Pontificatus autem Domni Lucii Papæ III. anno primo.]